ہولکر

ہولکر شاہی سلسلہ ہندوستان سے تعلق رکھنے والا ہندو مرہٹوں کا ایک شاہی خانوادہ تھا۔ ہولکروں نے وسطی ہندوستان کی ریاست اندور پر سنہ 1818ء تک مرہٹہ راجا اور پھر مہاراجا کے خطاب کے ساتھ مرہٹہ سلطنت کے خود مختار رکن کی حیثیت سے حکمرانی کی۔ بعد ازاں ان کی مملکت برطانوی ہند کی زیر نگین ایک نوابی ریاست بن گئی۔

اس شاہی سلسلے کے بانی ملہار راؤ ہولکر تھے جو سنہ 1721ء میں مرہٹہ سلطنت کے پیشواؤں کی خدمت میں پہنچے اور جلد ہی صوبہ دار کے منصب پر فائز ہو گئے۔ اس شاہی سلسلے کا نام اس کے بانی کے نام پر رکھا گیا، اس کے حکمرانوں کو عموماً ہولکر مہاراجا کہا جاتا تھا۔

تاریخ 
ہولکروں کا دعویٰ ہے کہ وہ میواڑ کے مہارانا کے خانوادہ شاہی کی نسل سے تعلق رکھتے ہیں۔ ان کے علامتی نشان میں سورج کی موجودگی ان کے سوریہ ونش کی نسل سے ہونے کا اعلان کرتی ہے۔

پیشوا باجی راؤ کی خدمت میں حاضر باش مرہٹہ سردار ملہار راؤ ہولکر (1694ء – 1766ء) نے اندور میں اس شاہی سلسلہ کی بنیاد رکھی۔ 1720ء کی دہائی ميں وہ مالوہ کے علاقے میں مرہٹہ افواج کے سالار تھے، سنہ 1733ء میں پیشوا نے انہیں اندور کے مضافات میں نو پرگنہ زمین بخشی۔ اس وقت کمپیل کے نندلال منڈلوئی کا قائم کردہ اندور موجود تھا۔ سنہ 1734ء میں ملہار راؤ نے ملہار گنج کے نام سے ایک پڑاؤ بنایا۔ سنہ 1747ء میں انہوں نے اپنے شاہی محل رجواڑہ کی تعمیر شروع کی۔ اپنی وفات تک انہوں نے مالوہ کے بڑے حصے پر حکمرانی کی، ان کا شمار مرہٹہ اتحاد کے پانچ خود مختار حکمرانوں میں ہوتا تھا۔

ملہار راؤ کے بعد ان کی بہو اہلیابائی ہولکر (1767ء – 1795ء) ان کی جانشین ہوئیں۔ وہ مہاراشٹر کے ایک گاؤں چونڈی میں پیدا ہوئی تھی۔ اہلیابائی نے اپنی سلطنت کا پایہ تخت اندور کے جنوب میں نرمدا ندی کے کنارے واقع مہیشور میں منتقل کر لیا تھا۔ رانی اہلیابائی مہیشور اور اندور میں ہندو مندروں کی تعمیر کے لیے مشہور تھیں۔ نیز اپنے حدود سلطنت سے باہر گجرات کے دوارکا سے لے کر گنگا کے کنارے واقع وارانسی میں کاشی وشوناتھ مندر تعمیر کی۔

رانی اہلیابائی کے بعد ان کا لے پالک بیٹا تکوجی راؤ ہولکر تخت نشین ہوا۔ تکوجی راؤ اہلیابائی کے عہد حکومت میں کماندار رہا تھا۔

حواشی

حوالہ جات
Sethi, P.K., S.K. Bhatt and R. Holkar (1976). A Study of Holkar State Coinage, Indore: The Academy of Indian Numismatics and Sigillography.
Somerset Playne (compiler), R. V. Solomon, J. W. Bond, Arnold Wright (1922). Indian States: A Biographical, Historical, and Administrative Survey, London: Foreign and Colonial Compiling and Publishing Co., 1922 (also Asian Educational Services, 2006, , 9788120619654, 835 pages

بیرونی روابط 

 
WorldStatesmen- India
Official website of Rao Raja Of Indore- Rao Raja Rao Nandlal Zamindar

تاریخ اندور
تاریخ مالوہ
مرہٹہ سلطنت
ہندو شاہی سلاسل
ہندوستانی شاہی سلاسل
ہولکر
دھنگر قبائل
کامنز زمرہ جس کا ربط ویکی ڈیٹا پر ہے
Short description is different from Wikidata